SOLAR ลุย “โซลารูฟท็อป” เต็มสูบ ตั้งเป้า 2 ปีขยายกำลังผลิต 200MW
SOLAR ลุยงาน “โซลารูฟท็อป” เต็มสูบ เดินหน้าร่วมประมูลงานรัฐ-เอกชน ล่าสุดคว้างานติดตั้งแผงโซลาร์บนหลังคา “ธกส.” สำนักงานใหญ่ กำลังผลิต 70.20 KW ตั้งเป้า 2 ปีขยายกำลังผลิต 200MW
SOLAR ลุยงาน “โซลารูฟท็อป” เต็มสูบ เดินหน้าร่วมประมูลงานรัฐ-เอกชน ตั้งเป้าในระยะยเวลา 2 ปีขยายกำลังผลิตเป็น 200MW
21 ต.ค. 2564

นายไววิทย์ อุทัยเฉลิม กรรมการและประธานเจ้าหน้าที่การตลาด (CMO) บริษัท โซลาร์ตรอน จำกัด (มหาชน) หรือ SOLAR พร้อมทีมบริหารประกาศลุยงานโซลาร์รูฟท็อปเต็มกำลังหลังสถานการณ์โควิด-19 คลี่คลายไปมาก โดยระดมกลยุทธ์เข้าแข่งขันประมูลงาน Private PPA ให้กับกลุ่มลูกค้าทั้งรายย่อย เอกชน โรงงาน โรงพยาบาล มหาวิทยาลัย และส่วนงานราชการ ซึ่งบริษัทฯ มีจุดแข็งด้วยประสบการณ์มากกว่า 30 ปี ตั้งเป้าขยายกำลังการผลิต 200 เมกะวัตต์ (MW) ภายในระยะเวลา 24 เดือน
นอกจากมุ่งคว้างาน Private PPA แล้วบริษัทฯ ยังได้ต่อยอดขยายตลาดแผงโซลาร์เซลล์สัญชาติไทย ด้วยการทำโครงการ Solar Water Pump หรือการประยุกต์นําแผงเซลล์แสงอาทิตย์มาใช้ในการผลิตพลังงานไฟฟ้าให้กับเครื่องสูบน้ำซึ่งจะช่วยลดต้นทุนจากการใช้น้ำมัน อีกทั้งยังมีส่วนช่วยเกษตรกรให้สามารถพึ่งพาตัวเองได้ตามโครงการของรัฐบาลตั้งแต่ช่วงกลางปี 2564 ที่ผ่านมา SOLAR คว้าสัญญางาน Solar Pumping รวมแล้วมูลค่ากว่า 178 ล้านบาทจากกรมทรัพยากรน้ำบาดาล อยู่ระหว่างดำเนินการเพื่อทยอยส่งมอบและพร้อมรับรู้รายได้เข้ากระเป๋าอย่างต่อเนื่อง
โดยล่าสุด SOLAR กลับมาลุยงานใหญ่ ประเดิมด้วยงานติดตั้งแผงโซลาร์บนหลังคาให้แก่ ธนาคารเพื่อการเกษตรและสหกรณ์การเกษตร (สำนักใหญ่) โดยดำเนินการเปลี่ยนอุปกรณ์ชุดเก่าพร้อมทำการติดตั้งอุปกรณ์ชุดใหม่ จำนวน 70.20 กิโลวัตต์ (KW) แล้วเสร็จเมื่อวันที่ 8 ตค.2564 ซึ่งเป็นการส่งมอบงานก่อนกำหนด สร้างความพึงพอใจให้แก่ลูกค้าทั้งด้านความรวดเร็วในการดำเนินการและคุณภาพสินค้าที่ดีเยี่ยมได้มาตรฐานสากล